Kjarasamningagerð lækna er töluvert að breytast . Í dag eru slétt 10 ár frá því við hjá Læknisfræðilegri myndgreiningu gerðum fyrsta samning okkar við Tryggingastofnun . Mismikið hefur verið þangað að sækja gegnum árin . Stöðugri raunlækkun á einingaverði höfum við getað mætt með sífellt aukinni tæknivæðingu . Að gera allar rannsóknir stafrænar er mesta bylting í myndgreiningu síðan segulómrannsóknir hófust . Að tölvuvæða vinnuna nær þó ekki nema ákveðinni hámörkun í hagræðingu og sparnaði . Hversu hraðvirkt sem eitt tölvusneiðmyndatæki verður er aldrei hægt að setja nema tiltekinn fjölda sjúklinga í gegnum tækið á hverjum klukkutíma . Hversu mikill sem undirbúningur er fyrir rannsóknina krefst hver einstaklingur 10 til 20 mínútna inni á stofunni . Gagnasöfnun er þó ekki nema hluti starfsins á myndgreiningardeild . Eftirvinnsla og úrlestur er einnig mjög ríkur þáttur . Eftirvinnsla tölvumynda er þó í dag orðin mjög sjálfvirk . Í algengustu tölvusneiðmyndarannsóknum af brjóst - og kviðarholi eru fleiri hundruð mynda framleiddar til úrlestrar . Vinna okkar röntgenlæknanna hefur nú færst yfir í tölvuvinnu frá filmulestri , en óbreytt er að við sitjum enn í hálfrökkri . Miklar rannsóknir hafa verið gerðar á því hversu langt tölvur geta komist við úrlestur rannsókna . Tölvur geta til dæmis ekki síður en menn fundið hnúta í lungum . Hvað á að gera við hnútinn er hins vegar álitamál . Tölvur eru betri en flest okkar í að reikna út lífslíkur út frá aldri , kyni og hvaða ( áhættu ) þáttum sem vera kann . Það er hins vegar okkar vinna að ákveða hvaða þætti á að meta eða taka tillit til og bera saman áður en ákvörðun er tekin um viðbrögð . Stundum er látið í veðri vaka að við læknar séum að leika Guð þegar við kveðum upp okkar dóma . Í hvers verkahring á það að vera ? Eru stjórnmálamennirnir betur til þess fallnir að ákveða hvað skal gert og hvað ekki ? Hver á til dæmis að gefa hagfræðingum , sem eru jú sérfræðingar í hagfræðiútreikningum , nauðsynlegar forsendur við þeirra útreikninga ? Eru peningalegar stærðir rétti mælikvarðinn á hvað skal gera ? Heilbrigðisráðuneytið virðist leggja mikið upp úr hagfræðiútreikningum þegar taka skal ákvarðanir um hvaða læknisverk á að vinna því nokkrir hagfræðingar sitja í samninganefnd heilbrigðis - og tryggingamálaráðuneytis og Tryggingastofnunar . Þessi nefnd hefur hins vegar ekki lækni sem nefndarmann heldur einungis sér til ráðuneytis . Það er hins vegar erfiðara að kveða upp úr um hverju á ekki að sinna . Getum við læknar eitthvað af þessu lært ? Eigum við til dæmis að tileinka okkur í ríkara mæli lögmál hagfræðinnar í okkar samningavinnu ? Viss skilningur er víðar í þjóðfélaginu á mikilvægi hagfræðilegra útreikninga í " heilsugeiranum " , eins og nýstofnuð heilsuhagfræðideild Háskóla Íslands er dæmi um . Ef við viljum tala við samninganefnd ríkisins á tungumáli sem þeir skilja þyrftum við að vinna meiri hagfræðilega heimavinnu ! Það er mín skoðun að með sífellt fleiri samningum sem læknar gera við ríkið því meiri ástæða sé til þess að læknar hafi sína eigin hagdeild . Það er ekki bara sérfræðilæknasamninganefnd LR sem semur um sérfræðilæknaþjónustu heldur vaxandi fjöldi sjálfstætt rekinna fyrirtækja lækna . Nú stefnir einnig í að einstök sérfræðifélög lækna eins og skurðlæknafélagið fari með samingsgerð við Landspítala fyrir sína félagsmenn . Hugmynd að skipuriti fyrir hagdeild lækna er til dæmis : Svona sérfræðivinna kemur til með að kosta peninga og mér finnst að heildarsamtök lækna LÍ og stærsta aðildarfélagið , LR , eigi að borga . Hvernig sá kostnaður skiptist nákvæmlega er samningsatriði milli þessara félaga . Læknar vilja hafa opið tékkhefti á ríkissjóð eins og einn samninganefndarmanna ríkisins kallar það . Þeir liggja svo undir þrýstingi frá lyfsölum um að ávísa dýrum lyfjum . Í vor var haldin ráðstefna í heilsuhagfræði að undirlagi ráðgjafaþjónustu Deloitte & Touche og lyfsala frá samtökum verslunarinnar . Þar tóku til máls ýmsir sérfræðingar innlendir og erlendir hagfræðingar , lyfjafræðingur og fleiri . Íslenskur hjúkrunarfræðingur var meðal frummælenda en enginn íslenskur læknir flutti erindi og finnst mér slæmt að við séum ekki tillögufær á þessu sviði . Mér finnst þannig að margar ástæður séu fyrir hendi sem rökstyðja að við eigum að koma okkur upp eigin hagdeild .